kardosdrur/scandi-wiki huggingface dataset:
Engelsød-ordenen

Engelsød-ordenen (Polypodiales) er en orden, der rummer mange af de kendte bregner. Her nævnes kun familier, som er repræsenteret ved arter, som dyrkes eller vokser vildt i Danmark.

 Radeløv-familien (Aspleniaceae)
 Kambregne-familien (Blechnaceae)
 Ørnebregne-familien (Dennstaedtiaceae)
 Mangeløv-familien (Dryopteridaceae)
 Hindebregne-familien (Hymenophyllaceae)
 Kongebregne-familien (Osmundaceae)
 Engelsød-familien (Polypodiaceae)
 Venushår-familien (Pteridaceae)
 Dunbregne-familien (Thelypteridaceae)
 Frynsebregne-familien (Woodsiaceae)

Opdelingen følger ITIS . Flere familier under Engelsød-ordenen var tidligere placeret i separate ordner:
 Radeløv-ordenen (Aspleniales) var en monotypisk orden for Radeløv-familien (Aspleniaceae)
 Ørnebregne-ordenen (Dennstaedtiales) var en monotypisk orden for Ørnebregne-familien (Dennstaedtiaceae)
 Træbregne-ordenen (Cyatheales) omfattede Træbregne-familien (Cyatheaceae) samt Cibotiaceae og Dicksoniaceae
 Mangeløv-ordenen (Dryopteridales) omfattede Mangeløv-familien (Dryopteridaceae) og Tungebregne-familien (Elaphoglossaceae)

Nogle familiers slægter er nu inkluderet i andre familier:
 Fjerbregne-familien (Woodsiaceae) – alle slægter henregnes nu til Mangeløv-familien

Den danske rødliste 
Fem arter i Engelsød-ordenen er sårbare, truet eller kritisk truet på den danske rødliste. Det er Kalk radeløv (sårbar), Hjortetunge	(truet), Rundfinnet radeløv (truet), Nordisk radeløv (kritisk truet) og Almindelig skjoldbregne (kritisk truet).

Kilde 

 Bo Mossberg og Lenneart Stenberg: Den store nordiske flora, 1999, 

 
Planteordener
Noddy Holder

Noddy Holder (født Neville John Holder, 15. juni 1946 i Walsall, Staffordshire, England) var forsanger og rytmeguitarist i det britiske glam rock-band Slade. Kaldenavnet Noddy Holder var på "Black Country"-dialekten, som taltes i det midtvestlige England, slang for et kondom.

Efter at have arbejdet på et kontor blev Noddy Holder professionel musiker med gruppen Steve Brett & The Mavericks. Gruppen indspillede tre singler og optrådte i engelsk tv, før trommeslager Don Powell overtalte Holder til at skifte til hans band, The N'Betweens. I bandet var allerede guitarist Dave Hill og violinist/bassist Jimmy Lea, og de fire udviklede sig med årene til bandet Slade.

Noddy Holder og Jim Lea indgik et meget vitalt og gennemslagskraftigt partnerskab som sangskrivere, hvor Holder skrev teksterne og Lea musikken til Slades mange hits. Holder var desuden Slades frontfigur. Hans rå, gennemtrængende stemme, hans maskuline rytmeguitar, de vovede tekster og hans frækt udadvendte men altid godmodige sceneoptræden gjorde ham iøjenfaldende, og han blev et af 1970'ernes popikoner.

Slade holdt op med at turnere i 1984, men fortsatte med at indspille plader. Sammen med guitarist Dave Hill indspillede Noddy Holder i 1989 og 1990 to singler under navnet Blessing in Disguise. Efter Slades 25 års jubilæum forlod Holder bandet, idet han følte trang til at foretage sig andet end at være i et rockband.

Siden bruddet i 1991 har Noddy Holder medvirket i forskellige britiske tv-shows, især serien The Grimleys, hvor han spillede musiklæreren Neville Holder, men også i Max and Paddy's Road to Nowhere og som holdkaptajn på BBCs popquizz A Question of Pop. Holder har sit eget radioshow på Piccadilly 1152 i Manchester, og han er blevet udødeliggjort som dukke i børnefjernsynsserien Byggemand Bob.

I 1999 udkom Noddy Holders selvbiografi Who's Crazee Now?, og i 2000 blev han tildelt MBE-ordenen (Member of the Order of the British Society) for sit arbejde med populærmusikken.

Den 7. april 2004 giftede Noddy Holder sig med tv-produceren Suzan Price med hvem han har sønnen Django, født i 1995 og opkaldt efter den legendariske jazz-guitarist sigøjneren Django Reinhardt. Fra sit tidligere ægteskab med Leandra har Holder to voksne døtre, Jessica og Charisse, som begge arbejder indenfor tv-produktion. Holder og hans familie bor i Prestbury, Cheshire, England.

Eksterne henvisninger 

 

Sangere fra England
Rockmusikere fra Storbritannien
Guitarister fra Storbritannien
Personer fra Walsall
Jimmy Lea

James Whild Lea (født den 14. juni 1949 på pubben The Melbourne Arms i Wolverhampton, Staffordshire, England) er en britisk musiker og komponist. Jimmy Lea er mest kendt for sin tid i det britiske glam rock-band Slade, hvor han var bassist og tillige spillede violin, guitar og piano, ligesom han var orkesterets primære komponist.

Jimmy Lea var det tætteste Slade kom på en følsom kunstner og en uddannet musiker. Påvirket af den franske jazz-violinist Stéphane Grappelli kastede Lea sin første musikalske kærlighed på violinen. Han spillede i det klassiske ungdomsorkester Staffordshire Youth Orchestra og bestod med udmærkelse den praktiske eksamen ved en musikskole i London. Lea begyndte herefter at spille piano, guitar og endelig bas. Oprindeligt spillede han med gruppen Nick and the Axemen, men gik så til optagelsesprøve hos bandet The 'N Betweens. Til stor morskab for bandets medlemmer mødte den dengang kun 16-årige Lea op med sin basguitar i en plastikpose, men da de så, hvor hurtig han var på sit instrument, kom han med i bandet. Trommeslager Don Powell og guitarist Dave Hill var allerede medlemmer, så da Noddy Holder snart efter også kom til, var fundamentet for Slade lagt.

Jim Lea var Slades komponist. Han skrev bandets musik, Holder sangteksterne, og partnerskabet Holder/Lea var et af rockhistoriens helt store, idet de skabte alle bandets hits. I dag ejer de sammen Slades musik. I 1980'erne producerede Lea desuden alle Slades indspilninger, og han blev den mest kreative kraft i bandet. Det var ikke usædvanligt, at han på de senere plader spillede alle instrumenter inklusive Holders og Hills guitarpartier, men dog ikke trommer. Lea optrådte desuden som forsanger på flere af Slades numre, herunder When the Lights Are Out (1974) og Radio Wall of Sound (1991), ligesom han på flere af deres øvrige indspilninger leverede en kompetent og kraftfuld andenstemme til Holders frontvokal. 

Jim Lea forlod Slade efter Holder var holdt op i 1991. Han studerede psykoterapi, men fortsatte sideløbende med at skrive musik og producere for andre, ligesom han udgav en række singler og EPer under pseudonymerne The China Dolls, The Clout, Jimbo And Bull, The X Specials, Gang of Angels, JimJam og senest Whild, alle via selskaber under Trojan Group. Den mest bemærkelsesværdige udgivelse fra denne periode var The Dummies-albummet A Day in the Life of the Dummies, der indeholdt samtlige demoer og singleskæringer, som Lea har indspillet med sin bror Frank Lea og sin hustru Louise. I 2007 udkom så Leas solo-album "Therapy", hvor Lea under sit fulde navn James Whild Lea skrev, producerede og arrangerede alle numre, ligesom han selv spillede alle instrumenter og sang alle vokaler.

Jimmy Lea giftede sig den 19. marts 1973 med sin første kæreste, Louise Ganner. De har to børn, Kristian og Bonny, samt to børnebørn. Lea bor med sin kone i landlige omgivelser ved Brewood, i et afsidesliggende område af Staffordshire, England.

Noter 

Pianister fra Storbritannien
Violinister
Bassister fra Storbritannien
Rockmusikere fra Storbritannien
Personer fra Wolverhampton
Ørum (Brønderslev Kommune)

Ørum er en landsby i det centrale Vendsyssel med under 200 indbyggere, beliggende 5 km nordvest for Hjallerup, 26 km nordøst for Aalborg, 14 km vest for Dronninglund og 21 km sydøst for Brønderslev. Landsbyen hører til Brønderslev Kommune og ligger i Region Nordjylland. I 1970-2006 hørte den til Dronninglund Kommune.

Ørum hører til Ørum Sogn. Ørum Kirke ligger i landsbyen.

Faciliteter 
Ørum Kultur- og Forsamlingshus har en stor sal til 114 personer med scene og en lille sal til 36 personer. Ved Digemarken 200 m mod sydøst ligger det rekreative område Oasen med sheltere, petanque, beachvolley, fodboldbane, legeplads, bålhytte og pavillon. Landsbyen har også et lille stadion med fodboldbane og Ørum Sportsforenings klubhus.

Etymologi 
Forleddet "ør" betyder "grus". Efterleddet er afledt af -heim, samme ord som hjem "sted, hvor man har slået sig ned".

Historie 
I 1682 bestod Ørum af 19 gårde og 4 huse med jord. Det samlede dyrkede areal udgjorde 402,2 tønder land skyldsat til 61,35 tønder hartkorn. Dyrkningsformen var græsmarksbrug med tægter.

I 1901 blev Ørum beskrevet således: "Ørum Kirke, enligt beliggende, med skole, forsamlingshus (opført 1898) og teglværk," som Teglværksvej stadig minder om. Det lå på skrænten oven for Ørum Bæk. Senere i 1900-tallet har landsbyen også haft mejeri.

Jernbanen 
Ørum fik station på Vodskov-Østervrå Jernbane (1924-50). Stationen lå ensomt midt mellem Ørum og nabolandsbyen Trøgdrup (nu Krabdrup), men fik ikke navn efter nogen af de to landsbyer, derimod efter gården Bjørnholm 700 m mod nord. Bjørnholm Station havde 96 m læssespor. Stationen blev ved banens lukning solgt til postvæsenet.

Stationsbygningen er bevaret som privat bolig på Trøgdrupvej 32. Nordøst for gården Nørre Ravnstrup er et stykke af banens tracé bevaret som markvej.

Noter

Eksterne kilder/henvisninger 

 SDFE kortviser: Høje målebordsblade 1842-1899, lave målebordsblade 1901-1971 og topografiske kort 1953-2001

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983), 
 Kristian Hald: Vore Stednavne; Udgivet af Udvalget for Folkeoplysningens Fremme. C. E. Gads Forlag, København 1950.
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975), 

Lokaliteter i Brønderslev Kommune
Provins

En provins er en del af et land og en administrativ inddeling, ofte som den højeste grad af landets administrative opdeling. Inddelingskategorien blev anvendt i Romerriget.

Inddelingen kendes i mange nutidige sammenhænge, eksempelvis Canada, Iran, Irak og Vietnam. I oversættelser kan en provins være en administrativ inddeling eller en region, som er en subnational opdelingsenhed.

På dansk anvendes ordet også om områder uden for hovedstadsområdet eller de store byer. Udtrykkene provins og provinsielt kan anvendes nedladende om noget, som ikke er moderne, idet hovedstaden er først med på moden.

Provinsen har for nogen – ofte københavnere – en negativ og kedelig klang. Men forskning fra Københavns Universitet viser, at unge danskere efter endt uddannelse i stigende grad søger derud, når de skal stifte familie.

Se også 
 Region
 Subnational enhed

Referenceliste
Don Powell

Donald George Powell (født 10. september 1946 i Bilston, Staffordshire, England) er en engelsk trommeslager og percussionist, mest kendt som grundlægger af den britiske glam rock-gruppe Slade.

Opvækst 
Som barn var Don Powell spejder og fattede her interesser for trommer efter at have deltaget i en parade. Den unge Powell gik også til boksning, men var nødt til at holde op på grund af en øreinfektion. Han arbejdede i et lille jernstøberi, inden han blev professionel trommeslager.

Tidlig karriere 
Don Powell spillede i bandet The Vendors, hvor guitaristen Dave Hill senere stødte til. The Vendors blev til The N'Betweens, og violinisten/bassisten Jimmy Lea blev antaget efter en optagelsesprøve. Powell lagde nu mærke til Noddy Holder, der spillede med gruppen Steve Brett & The Mavericks, og han og Hill fik Holder med i The N'Betweens. Bandet gendannedes som Ambrose Slade, forkortede navnet til Slade, og succesen begyndte.

Tiden i Slade 

Don Powell var bandets humorist og bandets hårdtslående trommeslager. Han skrev nogle af Slades tidlige sange sammen med især Jim Lea. Mange af dem findes på Slades 1970-album Play it Loud. Han var også med til at skrive Slades top 5-hit Look Wot You Dun med Holder/Lea i 1972.

I 1973, hvor Slade var på sit højeste, kom Don Powell ud for en alvorlig bilulykke, hvor hans 20-årige kæreste Angela blev dræbt. Powell selv blev ilde tilredt og lå i koma. Lægerne frygtede for hans liv og måtte bore hul i hans kranium for at lette det indre tryk. Powell kom sig, og for ham blev arbejdet den bedste terapi. Da top 5-hittet My friend Stan blev indspillet i 1973, gik Powell stadig med stok og måtte løftes op på sit trommesæt. Ved bilulykken mistede Powell både smags- og lugtesansen, ligesom han stadig har problemer med sin hukommelse. Han kan kun huske fra dag til dag ved at tjekke sine optegnelser i en dagbog.

Tiden efter opløsningen af Slade 
Da Slade gik i opløsning i 1991, ejede og drev Don Powell et lille import/eksport-firma, der solgte antikviteter, før han i 1993 sluttede sig til bandet Slade II med bl.a. Dave Hill og sangeren Steve Whalley fra Redbeards from Texas. Bandet turnerer stadig i Europa og har udgivet de to albummer Keep On Rockin og Cum On Let's Party!. Bandets navn blev i 1997 forkortet tilbage til Slade. Endvidere gæsteoptrådte Powell i 2000 i BBCs tv-version af Lorna Doone.

Privatliv 
Don Powell har været gift to gange og bosat i Bexhill-on-Sea, East Sussex, i England. I dag bor han i Sejs-Svejbæk udenfor Silkeborg med sin danske kæreste.

Powell var i 2005 blandt gæsterne på Team Teatret i Herning til forstillingen 'OLIVER T', hvor Charles Dickens historie om Oliver Twist var sat op til fortolkninger af Slades musik.

Referencer

Eksterne henvisninger 
 

Musikere fra England
Trommeslagere fra Storbritannien
Percussionister fra Storbritannien
Rockmusikere fra Storbritannien
Dave Hill

David John Hill (født 4. april 1946 i Fleet Castle, Devon, England) er leadguitarist i det britiske glam rock-band Slade.

Dave Hill spillede oprindeligt sammen med trommeslager Don Powell i bandet The Vendors. The Vendors skiftede navn til The N'Betweens, bassist Jimmy Lea og sanger Noddy Holder stødte til, hvorefter Slade blev grundlagt.

Der var ikke mange penge, da den unge Dave Hill begyndte at spille guitar, og højrehåndsguitarer var langt billigere end venstrehånds. Skønt Hill er venstrehåndet, lærte han derfor at spille og spiller stadig som højrehåndet. Hills mest kendte guitar var den John Birch-"SUPERYOB", som blev bygget i 1973. Den blev en vital del af Hills image, ligesom hans høje plateaustøvler, hans brede grin, det runde pandehår og de uhyrlige kostumer.

Dave Hill var kendt som bandets klovn, og hans bizarre kostumer forfærdede Slades bassist og komponist Jim Lea. Hill lo bare ad det og sagde om deres hits, "You write 'em, I sell 'em" ("Du skriver dem, jeg sælger dem"). Og det var i hvert fald sandt, at når man én gang havde set Dave Hill, så glemte man ham aldrig igen, for han lignede ikke nogen som helst anden på denne jord.

Sideløbende med Slade udgav Dave Hill og Noddy Holder i 1989 og 1990 to singler under navnet Blessing in Disguise.

Slade gik i opløsning i 1991, men Dave Hill besluttede at fortsætte under navnet Slade II sammen med bl.a. Don Powell og sangeren Steve Whalley fra Redbeards of Texas. Bandet turnerer i Europa og har udgivet de to albummer Keep On Rockin og Cum On Let's Party!. I 1997 blev bandnavnet forkortet tilbage til Slade.

Dave Hill giftede sig i 1970'erne i Mexico City med sin kæreste Janet, og de har børnene Jade Bibi og Sam. Hill og hans kone er blevet Jehovas Vidne, og de bor i Lower Penn, Staffordshire, England, hvor Hill lejlighedsvis underviser i musik på Lower Penn-skolen.

Eksterne henvisninger 
 

Musikere fra England
Guitarister fra Storbritannien
Rockmusikere fra Storbritannien
Auferstanden aus Ruinen

Auferstanden aus Ruinen var DDRs nationalsang. Teksten er skrevet i 1949 af Johannes R. Becher og melodien er komponeret af Hanns Eisler. Sangen var en bestilling fra spidsen af SED og fra Præsidenten af DDR.

Tekst 
Teksten blev digtet af Johannes R. Becher i året 1949.

Se også 

 Deutschlandlied
 Hymne an Deutschland
 Lied von der blauen Fahne

Tidligere nationalsange
Sange fra Tyskland
Bente Juncker

Bente Juncker (født 9. maj 1944 i Slagelse) er en dansk forhenværende politiker, der var folketingsmedlem for Centrum-Demokraterne 1981 til 1994.

 Student fra Akademisk Studenterkursus 1966.
 Ridder af Dannebrog 1991.

Juncker blev socialminister i Poul Nyrup Rasmussens regering 28. januar 1994, men måtte gå af kun 14 dage senere på grund af nogle uheldige udtalelser, hun fremsatte i forbindelse med klager over nogle psykisk udviklingshæmmede beboere i nærheden af familiens sommerhus i Råbymagle på Møn. På daværende tidspunkt var hun gift med Uffe Thorndahl.

Eksterne henvisninger 
 
 Bente Juncker i Dansk Kvindebiografisk Leksikon på Lex.dk

Personer fra Slagelse
Socialministre fra Danmark
Riddere af Dannebrog
Løsgængere i Folketinget i 1900-tallet
Tidligere folketingsmedlemmer fra CD
Folketingsmedlemmer i 1980'erne
Folketingsmedlemmer i 1990'erne
Personer i Kraks Blå Bog
Personer i Dansk Kvindebiografisk Leksikon
Hvid

Hvid

Hvid er kombinationen af alle farver i det synlige lysspekter.

Hvid opstår ved, at et belyst materiale reflekterer (næsten) alt lys, modsat sort, der fremkommer, når et materiale absorberer alt lys.

Symbolik

Historisk 
 Kelternes druider var klædt i hvidt.
 I Kina er hvid alderens, efterårets, vestens, sorgens og ulykkens farve. Også i slaviske lande er hvid sorgens farve.
 I alkymien symboliserer hvid (albedo) at materien befinder sig på vej mod de vises sten. 
 I græsk, keltisk, tysk og romersk kultur var hellige heste hvide. 
 Vikingerne brugte hvide skjolde som tegn på venskab og fred. 
 En romer der var opstillet til offentligt embede, optrådte i hvid toga. 
 Et  hvidt flag angiver overgivelse, kapitulation, våbenstilstand. Bruges af parlamentærer.

Religion 
 Pythagoras anbefalede dem, der sang hellige hymner, at bære hvide klæder. 
 Hvide offerdyr var tiltænkt himmelske guder.
 Hvid bliver brugt i mange kulturer som farve på præstedragter.
 Pavens hvide dragt er symbol på forklarelse, herlighed, den himmelske vej.
 I Matthæus evangeliet 17.2 hedder det om Jesus, ”at hans klæder blev hvide som lyset”.
 Jomfru Marias attribut er den hvide lilje. 
 Helligånden symboliseres ved hvid due.
 I kirken var den liturgiske farve oprindelig udelukkende hvid, knyttet til dåbshandlingen og Jesu opstandelse.
 Hvid benyttes bl.a. skærtorsdag, de to påskedage, Kristi himmelfartsdag, allehelgensdag og til jul.

Uden kontekst 

 Den hvide farve symboliserer renheden, lyset, glæden, ærligheden, sanddruhed, visdom, velsignelse, godhed. Ære, uskyld, kyskhed, jomfruelighed (hvid brud). Symbolet på det endnu upåvirkede, det endelige mål for lutrede mennesker. Nådens, troens og opstandelsens farve. 
 Hvid kan symbolisere kvinden (rød symboliserer manden).
 Negativt symboliserer hvidt følelseskulde, goldhed, ensomhed, fortvivlelse og dødens bleghed.
 I drømme kan hvidt symbolisere en forudanelse om døden (fx hvid hest) samt renheden hinsides livet.
 Spøgelser vises næsten altid i hvide gevandter.
 Krone-chakraet er hvidt (med rosa, gult, blåt, gyldent).
 Sæde for intuitionen, kontaktcenter for andre sjæle, rækker ud over det bevidste og den fysiske verden.
 I auraen tydes hvidt som uselvisk kærlighed. 
 Jomfruens stjernetegn farve er hvid.

Farver
Syd Barrett

Roger "Syd" Barrett (6. januar 1946 – 7. juli 2006), var en engelsk sanger, sangskriver, guitarist, og artist. Han var Pink Floyds første guitarist. Sammen med resten af bandet skabte han albummene The Piper at the Gates of Dawn og A Saucerful of Secrets. I 1968 blev han "enig" med den resterende del af bandet om at forlade dem. Problemer med LSD havde gjort ham sindssyg. Nogle siger han blev smidt ud, andre siger han valgte det selv. Enden på Syd Barrets karriere i Pink Floyd var, at gruppen glemte at samle ham op på vej til en koncert. Barrett gjorde tilsyneladende ingen indsigelser imod denne forglemmelse. Bandet erstattede Barrett med David Gilmour.

Efter Pink Floyd forsøgte Barrett en solokarriere i årene 1968-1972, mens han forblev gode venner med David Gilmour. Han udgav i alt fire albummer: Opel, Barrett, The Madcap Laughs og Best Of, Other Stuff.

Syd Barrett er blevet beskrevet som en af de personer der lå på grænsen mellem genial og sindsyg.

Pink Floyd-albummet Wish You Were Here, og i særdeleshed sangen "Shine On You Crazy Diamond", handler om bandets forhold til Syd Barret.

I 2003 udkom dokumentarfilmen Pink Floyd & the Syd Barrett Story, der beskrev forholdet mellem Barrett og de øvrige medlemmer af Pink Floyd.

Referencer

Eksterne henvisninger 

 Officiel website
 
 

Rockmusikere fra England
Pink Floyd
Guitarister fra Storbritannien
Musikere fra Capitol Records
Amatørdigtning

Amatørdigtning kan betragtes nedsættende, "dårlige digte", "ikke- eller uprofessionelt forfattede digte", men også ses som den uforvanskede kærlighedserklæring til sproget, følelserne, tankerne, formidlingen, der ganske enkelt bare må ud, hvad enten man kan eller ej. 

am/a+t/ør ¯ fransk amateur, af latin amàtor='elsker', afl. af amàre='elske'

Poesi
Ole Hansen (politiker)

Ole Hansen (født 17. december 1855 i Høm, død 26. juni 1928 i København) var en dansk politiker og landbrugsminister.

Han blev født i Høm Sogn på Sjælland, søn af sognefoged og gårdejer Hans Olsen og Sidse Marie f. Nielsen. Han blev gårdejer i Bringstrup som 23-årig. Hans første hustru og deres nyfødte datter døde i 1880. Ole Hansen fik 6 børn med sin anden hustru, Hanne Petronella Hansen.

I 1883 valgtes han til Bringstrup Sogneråd og var 1886-1891 dets formand. Fra 1895-1910 var han medlem af Sorø Amt Amtsråd. Han blev i 1890 valgt til Folketinget. Han brød med Moderate Venstre i 1894, og han var tilsluttet Venstrereformpartiet fra 1895.

Ole Hansen var den første danske bonde, som opnåede at blive minister (Den første bonde i kongens råd). Da man formodede, at Christian 9. helst ikke ville udnævne en bonde, så blev Hansens stillingsbetegnelse på ministerlisten amtsrådsmedlem – ikke gårdejer.

Han var landbrugsminister fra 1901 til 1908, da han trådte tilbage i forbindelse med Alberti-skandalen. Men han opnåede at blive valgt igen, og i 1914 kom han i Landstinget og blev formand fra 1922 til sin død i 1928.

 Landbrugsminister fra 24. juli 1901 i:
Regeringen Deuntzer indtil 14. januar 1905, derefter
Regeringen Christensen l indtil 24. juli 1908

Hansen blev Ridder af Dannebrog 1902, Dannebrogsmand 1903, Kommandør af 2. grad 1905 og af 1. grad 1908.

Der står et mindesmærke for landbrugsminister Ole Hansen i udkanten af Kirkelunden ved Sct. Bendts Kirke i Ringsted. Mindestenen er rejst af hans venner og meningsfæller d. 24. juli 1930. Den er skabt af billedhuggeren Johannes Bjerg, som også var skaberen af Valdemar den Store statuen på torvet i byen.

Derudover findes et maleri af Heinrich Dohm 1925 (Folketinget). Portrætteret på Paul Fischers maleri af Den norske Deputations Modtagelse 1905 (1907, Frederiksborgmuseet) og på Oscar Matthiesens maleri af Den grundlovgivende Rigsdag (1923) i Folketinget. Buste af Frk. Claudi Westh. Litografi. Portrætteret på litografi af det første Venstreministerium. Træsnit 1891 efter fotografi og 1904.

Se også

Referencer

Eksterne henvisninger 
 

Landstingsmedlemmer i 1910'erne
Landstingsmedlemmer i 1920'erne
Folketingsmedlemmer i 1890'erne
Folketingsmedlemmer i 1900'erne
Landbrugsministre fra Danmark
Danske ministre fra Venstre
Amtsrådsmedlemmer fra Venstre
Landstingsformænd
Nationalbankdirektører fra Danmark
Kommandører af 1. grad af Dannebrog
Personer i Kraks Blå Bog (afdøde)
Landstingsmedlemmer fra Venstre
Tidligere folketingsmedlemmer fra Venstre